Partidul Conservator britanic ar putea obţine, la viitoarele alegeri legislative din Marea Britanie, mai puţin de 100 de locuri în parlament, indică un sondaj de opinie realizat de agenţia de studii sociologice Survation, a relatat sâmbătă DPA, informează Agerpres.
Partidul Laburist ar urma să ia 45% din voturi, cu 19 puncte procentuale mai mult decât Partidul Conservator.
Sondajul arată că în Scoţia şi Ţara Galilor conservatorii nu ar obţine niciun mandat în parlamentul de la Londra, iar în Anglia ar avea 98 de locuri.
Partidul Naţional Scoţial (SNP) ar ocupa 41 de locuri în parlament, liberal-democraţii (LibDem) ar avea 22 de mandate parlamentare, iar partidul galez Plaid Cymru două.
În 5 ani au pierdut tot
În 2019, conservatorii au obţinut 365 de locuri, laburiştii 203 locuri, SNP 48 de locuri, LibDem 11 locuri şi Plaid Cymru patru locuri în parlamentul de la Londra.
Potrivit aceleiaşi anchete sociologice, mai mulţi actuali miniştri îşi vor pierde mandatele de deputaţi, printre care Penny Mordaunt, James Cleverly şi Grant Shapps.
În schimb, ar rămâne în parlament ministrul pentru mediul de afaceri Kemi Badenoch, fostul ministru de interne Suella Braverman şi fostul ministru pentru imigraţie Robert Jenrick.
Sondajul a fost realizat în perioada 8-22 martie, pe un eşantion de 15.029 de persoane cu drept de vot.